Document ID: 32001D0366

Αποφασή του Συμβουλίου
της 4ης Απριλίου 2001
για σύναψη πρόσθετου πρωτοκόλλου της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουγγαρίας, αφετέρου, σχετικά με την εκτίμηση της πιστότητας και την αποδοχή βιομηχανικών προϊόντων (PECA)
(2001/366/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2, πρώτο εδάφιο, πρώτη πρόταση, και παράγραφος 3, πρώτο εδάφιο, πρώτη πρόταση και παράγραφος 4,
την πρόταση της Επιτροπής,
Εκτιμώντας τα ακόλουθα:
(1) Η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου(1) ("ευρωπαϊκή συμφωνία"), ετέθη σε ισχύ την 1η Φεβρουαρίου 1994.
(2) Το άρθρο 73 παράγραφος 2 της ευρωπαϊκής συμφωνίας προβλέπει ότι η συνεργασία στους τομείς της τυποποίησης και της εκτίμησης της πιστότητας στοχεύει και στην σύναψη συμφωνιών αμοιβαίας αναγνώρισης.
(3) Το άρθρο 108 παράγραφος 2 της ευρωπαϊκής συμφωνίας προβλέπει ότι το συμβούλιο σύνδεσης δύναται να μεταβιβάζει τις αρμοδιότητές του στην επιτροπή σύνδεσης.
(4) Το άρθρο 2 της απόφασης 93/742/ΕΚ, ΕΚΑΧ, Ευρατόμ του Συμβουλίου και της Επιτροπής της 13ης Δεκεμβρίου 1993 για τη σύναψη της ευρωπαϊκής συμφωνίας(2), θεσπίζει τις διαδικασίες λήψης αποφάσεων της Κοινότητας και παρουσίασης της θέσης της Κοινότητας στο συμβούλιο σύνδεσης και στην επιτροπή σύνδεσης.
(5) Το άρθρο 14 της απόφασης αριθ. 1/94 του συμβουλίου σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, της 7ης Μαρτίου 1994 για τον εσωτερικό κανονισμό του(3), προβλέπει ότι η επιτροπή σύνδεσης μπορεί να ιδρύει και άλλες υποεπιτροπές ή ομάδες για να τη συνδράμουν στο έργο της.
(6) Το πρωτόκολλο της ευρωπαϊκής συμφωνίας σχετικά με την εκτίμηση της πιστότητας και την αποδοχή βιομηχανικών προϊόντων υπεγράφη στις Βρυξέλλες στις 26 Φεβρουαρίου 2001 εξ ονόματος της Κοινότητας και πρέπει να εγκριθεί.
(7) Ορισμένα εκτελεστικά καθήκοντα ανετέθησαν στο συμβούλιο σύνδεσης, και ειδικότερα η εξουσία τροποποίησης των παραρτημάτων του πρωτοκόλλου.
(8) Πρέπει να θεσπιστούν οι κατάλληλες εσωτερικές διαδικασίες ώστε να εξασφαλιστεί η ορθή λειτουργία του παρόντος πρωτοκόλλου.
(9) Είναι αναγκαίο να δοθεί η εξουσία στην Επιτροπή να προβαίνει σε ορισμένες τεχνικές τροποποιήσεις του παρόντος πρωτοκόλλου και να λαμβάνει ορισμένες αποφάσεις για την εφαρμογή του,
ΑΠΟΦΑΣΙΖΕΙ:
Άρθρο 1
Εγκρίνεται εξ ονόματος της Κοινότητας το πρωτόκολλο της ευρωπαϊκής συμφωνίας σχετικά με την εκτίμηση της πιστότητας και την αποδοχή βιομηχανικών προϊόντων (εφεξής "το πρωτόκολλο") καθώς και η δήλωση που επισυνάπτεται στην τελική πράξη.
Το κείμενο του πρωτοκόλλου και η δήλωση που επισυνάπτεται στην τελική πράξη επισυνάπτονται στην παρούσα απόφαση.
Άρθρο 2
Ο Πρόεδρος του Συμβουλίου διαβιβάζει, εξ ονόματος της Κοινότητας, την διπλωματική διακοίνωση που προβλέπεται στο άρθρο 17 του πρωτοκόλλου.
Άρθρο 3
1. Η Επιτροπή, κατόπιν διαβουλεύσεων με την ειδική επιτροπή που έχει ορίσει το Συμβούλιο:
α) προβαίνει στην κοινοποίηση, αναγνώριση, αναστολή και ανάκληση των οργανισμών καθώς και στη σύσταση μεικτής ομάδας ή ομάδων εμπειρογνωμόνων, σύμφωνα με τα άρθρα 10, 11 και 14 στοιχείο γ) του πρωτοκόλλου και το τμήμα IV για την ορθή εργαστηριακή πρακτική (ΟΕΠ) και το τμήμα III του παραρτήματος του πρωτοκόλλου για την ορθή παρασκευαστική πρακτική (ΟΠΠ)·
β) προβαίνει στις διαβουλεύσεις, ανταλλαγές πληροφοριών, αιτήσεις επαλήθευσης και συμμετοχής σε επαληθεύσεις, σύμφωνα με τα άρθρα 3, 12 και 14, στοιχεία δ) και ε), το τμήμα II του παραρτήματος ΟΕΠ, και τα τμήματα III και IV των παραρτημάτων του πρωτοκόλλου σχετικά με τον μηχανολογικό εξοπλισμό, την ηλεκτρική ασφάλεια, την ηλεκτρομαγνητική συμβατότητα, τους λέβητες ζεστού νερού, τις συσκευές αερίου, τις ιατρικές συσκευές, την ΟΕΠ και την ΟΠΠ·
γ) εφόσον κριθεί αναγκαίο, απαντά σε αιτήσεις σύμφωνα με το άρθρο 11, τα τμήματα III και IV των παραρτημάτων του πρωτοκόλλου σχετικά με τον μηχανολογικό εξοπλισμό, την ηλεκτρική ασφάλεια, την ηλεκτρομαγνητική συμβατότητα, τους λέβητες ζεστού νερού, τις συσκευές αερίου, τις ιατρικές συσκευές, την ΟΕΠ και την ΟΠΠ.
2. Η θέση που θα λάβει η Κοινότητα στο συμβούλιο σύνδεσης και, κατά περίπτωση, στην επιτροπή σύνδεσης, καθορίζεται από την Επιτροπή, κατόπιν διαβουλεύσεων με την ειδική επιτροπή που αναφέρεται στην παράγραφο 1, όσον αφορά:
α) τροποποιήσεις των παραρτημάτων σύμφωνα με το άρθρο 14, στοιχείο α) του πρωτοκόλλου·
β) αποφάσεις σχετικά με διάσταση απόψεων όσον αφορά τα αποτελέσματα επαληθεύσεων και την πλήρη ή μερική αναστολή κοινοποιημένων οργανισμών σύμφωνα με το άρθρο 11, δεύτερο και τρίτο εδάφιο του πρωτοκόλλου·
γ) μέτρα που λαμβάνονται κατά την εφαρμογή των ρητρών διασφάλισης του τμήματος IV των παραρτημάτων του πρωτοκόλλου σχετικά με τον μηχανολογικό εξοπλισμό, την ηλεκτρική ασφάλεια, την ηλεκτρομαγνητική συμβατότητα, τους λέβητες ζεστού νερού, τις συσκευές αερίου, τις ιατρικές συσκευές και την ΟΕΠ·
δ) την έναρξη λειτουργίας του τομεακού παραρτήματος ΟΕΠ για τα ιατρικά προϊόντα, σύμφωνα με το τμήμα IV αυτού·
ε) το προλειτουργικό στάδιο και τα μέτρα που θα ληφθούν σύμφωνα με τις παραγράφους 3.3, 3.4, 4.12, 4.17 και 5.1 του τμήματος III του παραρτήματος ΟΠΠ·
στ) τα μέτρα τα σχετικά με την επαλήθευση, την αναστολή ή την απόσυρση βιομηχανικών προϊόντων που τυγχάνουν αμοιβαίας αποδοχής δυνάμει του άρθρου 4 του πρωτοκόλλου.
3. Σε όλες τις άλλες περιπτώσεις, η θέση που λαμβάνει η Κοινότητα στο συμβούλιο σύνδεσης και, κατά περίπτωση στην επιτροπή σύνδεσης, όσον αφορά το παρόν πρωτόκολλο καθορίζεται από το Συμβούλιο, με ειδική πλειοψηφία, κατόπιν προτάσεως της Επιτροπής.
Λουξεμβούργο, 4 Απριλίου 2001.

Labels: 1
5
3
18
15